
PËR PËRCAKTIMIN E RREGULLAVE TË HOLLËSISHME PËR ORGANIZIMIN, FUNKSIONIMIN, PËRBËRJEN, KOMPETENCAT, KRITERET DHE PROCEDURËN E PËRZGJEDHJES, SI DHE SHPËRBLIMIN E ANËTARËVE TË KËSHILLIT TË START UP-eve
(Ndryshuar me Vkm nr. 60, datë 7.2.2024)
(i përditësuar)
Në mbështetje të nenit 100 të Kushtetutës dhe të pikës 4, të nenit 8, të ligjit nr. 25/2022, “Për mbështetjen dhe zhvillimin e start up-eve”, me propozimin e ministrit të Shtetit për Mbrojtjen e Sipërmarrjes, Këshilli i Ministrave

VENDOSI:

I. DISPOZITA TË PËRGJITHSHME
1. Objekt i këtij vendimi është përcaktimi i rregullave të organizimit e të funksionimit të Këshillit të Start Up-eve pranë ministrit përgjegjës për sipërmarrjen, përcaktimi i kritereve, kompetencave ,procedurës së përzgjedhjes dhe rasteve të mbarimit të mandatit dhe të shkarkimit të anëtarëve, si dhe të masës së shpërblimit financiar të anëtarëve.
2. Këshilli i Start Up-eve ngrihet pranë ministrit përgjegjës për sipërmarrjen dhe ushtron detyrat dhe kompetencat në nxitjen e zhvillimit të start up-eve, në përputhje me ligjin nr. 25/2022, “Për mbështetjen dhe zhvillimin e start up-eve”, dhe me dispozitat e këtij vendimi.
II. PËRBËRJA E KËSHILLIT TË START UP-eve, KRITERET DHE PROCEDURA E PËRZGJEDHJES SË ANËTARËVE
3. Këshilli i Start Up-eve kryesohet nga ministri përgjegjës për sipërmarrjen dhe përbëhet nga 7 (shtatë) anëtarë të tjerë nga institucione të lidhura me shërbimet e ofruara për biznesin, Start Up-et dhe ekosistemin, me mandat për një periudhë 1-vjeçare, me të drejtë rizgjedhjeje, si më poshtë vijon:
a) zëvendësministri i ministrisë përgjegjëse për ekonominë, i cili mbulon fushën e sipërmarrjes;
b) drejtori i përgjithshëm i Agjencisë Kombëtare të Kërkimit Shkencor dhe Inovacionit (AKKSHI);
c) drejtori i përgjithshëm i Agjencisë Shtetërore të Programimit Strategjik dhe Koordinimit të Ndihmës (SASPAC);
ç) drejtori i përgjithshëm i Agjencisë së Inovacionit dhe Ekselencës;
d) një anëtar ekspert nga ekosistemi i start up-eve;
dh) një anëtar nga komuniteti i donatorëve, që mbulojnë fushën e financimit të start up-eve, i caktuar nga ministri përgjegjës për sipërmarrjen;
e) një anëtar ekspert ndërkombëtar nga fusha e start up-eve.
3/1. Anëtari ekspert i ekosistemit dhe anëtari ekspert ndërkombëtar nga fusha e start up-eve, të parashikuar në shkronjat “d” dhe “e”, të pikës 3, të këtij vendimi, do të përzgjidhen mbi bazën e një procesi transparent konkurrimi, pas shpalljes së thirrjes për ekspertë të publikuar në faqen zyrtare të ministrit përgjegjës për sipërmarrjen dhe Agjencisë Shtetërore për Mbështetjen dhe Zhvillimin e Start Up-eve dhe Lehtësuesve.
Agjencia Shtetërore për Mbështetjen dhe Zhvillimin e Start Up-eve dhe Lehtësuesve ngarkohet të hartojë termat e referencës, të përcaktojë afatin e aplikimit, si dhe të menaxhojë procesin e konkurrimit e të përzgjedhjes së ekspertëve të parashikuar në shkronjat “d” dhe “e”, të pikës 3, të këtij vendimi.
Ministri përgjegjës për sipërmarrjen shpall fitues aplikantët e vlerësuar me pikët më të larta nga konkurrimi, sipas propozimit të drejtorit të përgjithshëm të Agjencisë Shtetërore për Mbështetjen dhe Zhvillimin e Start Up-eve dhe Lehtësuesve.
3/2. Anëtari ekspert i ekosistemit, anëtari ekspert ndërkombëtar nga fusha e start up-eve dhe anëtari nga komuniteti i donatorëve, të parashikuar në shkronjat “d”, “dh” dhe “e”, të pikës 3, të këtij vendimi, duhet të plotësojnë kriteret e mëposhtme:
a) të ketë të paktën 10 (dhjetë) vjet përvojë pune përkatëse në organizma kombëtarë dhe ndërkombëtarë, që kanë për qëllim mbështetjen ndaj start up-eve dhe lehtësuesve të ekosistemit; 
b) të ketë përvojë në ndërtimin dhe implementimin e strategjive për rritje të kompanive start up dhe kërkim-zhvillim shkencor;
c) të ketë përvojë në bashkëpunim ndërkombëtar me ente shtetërore, organizma ndërkombëtarë dhe institucione publike për zhvillimin e politikave ekonomike me fokus sipërmarrjen;
ç) të ketë përvojë si anëtar/kryetar i bordeve të këshillimit në Shqipëri dhe jashtë saj, në institucione financiare dhe organizata zhvillimore ndërkombëtare.
4. Mandati i anëtarit të Këshillit të Start Up-eve përfundon në rastet e mëposhtme:
a) dorëheqje;
b) përfundim i mandatit të qëndrimit në detyrë;
c) mbushje e moshës së pensionit të pleqërisë;
ç) shkarkim;
d) vdekje e anëtarit.
5. Anëtari i Këshillit të Start Up-eve shkarkohet nga detyra në rastet e mëposhtme:
a) ndërprerje e marrëdhënies së punës me institucionin që përfaqëson;
b) dënim me vendim penal të formës së prerë;
c) kur bëhet i paaftë mendërisht ose fizikisht për të ushtruar detyrën;
ç) mospjesëmarrje në mbledhjet e Këshillit të Start Up-eve për më shumë se 1 (një) herë;
d) kur, me veprimet e tij, dëmton veprimtarinë e Këshillit të Start Up-eve dhe imazhin e institucionit që përfaqëson dhe të institucionit përgjegjës për funksionimin e Këshillit.
6. Në rast vakance në pozicionin e anëtarit të Këshillit të Start Up-eve, ministri përgjegjës për sipërmarrjen, brenda 10 (dhjetë) ditëve nga konstatimi i vakancës, njofton institucionin përkatës për propozimin e anëtarit të ri.
Institucioni propozues duhet të zgjedhë anëtarin e ri brenda 10 (dhjetë) ditëve nga marrja e njoftimit të ministrit.
Në rastin e vakancës së krijuar nga anëtari ekspert i ekosistemit dhe anëtari ekspert ndërkombëtar nga fusha e start up-eve, të parashikuar në shkronjat “d” dhe “e”, të pikës 3, të këtij vendimi, ministri përgjegjës për sipërmarrjen, me propozimin e drejtorit të përgjithshëm të Agjencisë Shtetërore për Mbështetjen dhe Zhvillimin e Start Up-eve dhe Lehtësuesve, cakton anëtarë të Këshillit aplikantët e renditur të dytët, të parashikuar në pikën 3/1, të këtij vendimi. Në rastin e vakancës së krijuar edhe nga aplikantët e renditur të dytë caktohen si anëtarë aplikantët pasues të renditur.
III. ORGANIZIMI DHE FUNKSIONIMI I KËSHILLIT TË START UP-eve
7. Këshilli i Start Up-eve mblidhet, si rregull, çdo 4 (katër) muaj, si dhe sa herë që kërkohet nga kryetari, sipas nevojave të veprimtarisë në fushën e mbështetjes së start up-eve.
8. Mbledhja e Këshillit të Start Up-eve është e vlefshme nëse në të janë të pranishëm, të paktën, 5 (pesë) anëtarë.
9. Mbledhja e Këshillit të Start Up-eve drejtohet nga kryetari.
10. Këshilli i Start Up-eve, për përmbushjen e detyrave dhe gjatë ushtrimit të veprimtarisë së tij, mbështetet nga Agjencia Shtetërore për Mbështetjen dhe Zhvillimin e Start Up-eve dhe Lehtësuesve, e cila vepron si sekretariat teknik i Këshillit, nëpërmjet punonjësve të ngarkuar nga drejtori i përgjithshëm.
IV. KOMPETENCAT E KËSHILLIT TË START UP-eve
11. Këshilli i Start Up-eve ushtron këto kompetenca:
a) jep kontribut nëpërmjet diskutimit dhe dhënies së mendimeve për politikat ekzistuese në nxitjen e zhvillimit të start up-eve dhe ekosistemit;
b) dialogon dhe shkëmben pikëpamje për rritjen e ndërgjegjësimit publik për fushën e veprimtarisë së start up-eve, si objektiv i këtij këshilli;
c) identifikon dhe analizon pengesat kryesore në zhvillimin e start up-eve, sipas sektorëve të ndryshëm të ekonomisë dhe ofron zgjidhje për reduktimin e këtyre pengesave;
ç) analizon dhe përzgjedh praktikat më të mira kombëtare, rajonale dhe ndërkombëtare, të cilat do të rekomandohen për zbatim në procesin e përmirësimit dhe zhvillimit të ekosistemit të start up-eve;
d) lehtëson bashkëpunimin “triple helix” nëpërmjet dialogut konstruktiv dhe shkëmbimit të pikëpamjeve ndërmjet qeverisë, biznesit (start up) dhe akademisë;
dh) diskuton dhe konsulton çështje të tjera sipas rendit të ditës ose sipas propozimit të kryetarit;
e) diskuton prioritete të përgjithshme të fushës së mbështetjes së start up-eve dhe ekosistemit të start up-eve në Shqipëri, parashikuar në shkronjën “a”, të pikës 3, të nenit 14, të ligjit nr. 25/2022, “Për mbështetjen dhe zhvillimin e start up-eve”.
12. Në varësi të çështjeve që do të diskutohen, në mbledhjet e Këshillit të Start Up-eve ftohen pjesëmarrës nga ekosistemi i start up-eve, për të dëgjuar diskutimet e anëtarëve të Këshillit të Start Up-eve. 
V. MASA E SHPËRBLIMIT
13. Shpërblimi i kryetarit dhe i anëtarëve të Këshillit është në masën 10 000 (dhjetë mijë) lekë për mbledhje, por jo më shumë se 12 (dymbëdhjetë) pagesa në vit.
14. Anëtari nga komuniteti i donatorëve, që mbulon fushën e financimit të start up-eve përjashtohet nga masa e shpërblimit të parashikuar në pikën 13, të këtij vendimi.
15. Shpenzimet për shpërblimin e kryetarit dhe të anëtarëve të Këshillit të Start Up-eve vërtetohen kundrejt dokumentit të pjesëmarrjes në mbledhje.
VI. DISPOZITA TË FUNDIT
16. Funksionimi i Këshillit të Start Up-eve u nënshtrohet rregullave të parashikuara në legjislacionin për organet kolegjiale të administratës shtetërore, për çështjet që nuk janë të rregulluara posaçërisht në këtë vendim.
17. Ngarkohen ministri përgjegjës për sipërmarrjen dhe institucionet e listuara në pikën 3 për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama
